***Тэма. М. Янчанка. “Плыві, рыбка”***

***Мэта:*** фарміраванне навыка арфаэпічна правільнага чытання, прадугадвання, прагназавання ў час чытання, умення правільна і асэнсавана чытаць уголас і моўчкі.

***Задачы:***

- удасканальваць уменне чытаць выразна;

- узбагачаць актыўны слоўнік вучняў;

- развіваць пазнавальную актыўнасць;

 -садзейнічаць развіццю жадання назіраць за прыродай роднага краю, выхаванню беражлівых адносін да прыроды.

***Абсталяванне:*** прэзентацыя, карткі для індывідуальнай работы, карткі для рэфлексіі.

***Ход урока***

***I. Арганізацыйны момант***

Празвінеў званок вясёлы.

Мы ўрок пачаць гатовы.

Добра будзем працаваць.

А гасцям хвілін прыемных

Разам з намі адчуваць.

***II. Праверка дамашняга задання***

Конкурс чытачоў. Пятрусь Броўка. “Зіма”

 (пляскаем у далоні. Той пераможца, каму грамчэй пляскалі)

***III. Размінка***

***1.Свята Масленіца***

Весела было на горцы? А ці ведаеце вы, якое свята набліжаецца? Даведаецеся, калі пагуляеце ў гульню “Склады пераблыталіся”

* 1. ***Прачытайце назву свята***

ЦАНІСЛЕМА

* 1. ***Інфармацыйны лісток***

Каляндар святкавання Масленіцы:

1-ы дзень. Сустрэча, катанне на санках, гуканне Масленіцы.

2-гі дзень. Ігрышчы.

3-ці дзень. Частаванне блінамі, аладкамі.

4-ы дзень. Шумныя, вясёлыя гулянні.

5-6 дні. Наведванне родных.

7-ы дзень. Звычай развітання. Родныя просяць прабачэння адзін у аднаго, спальванне чучала, якое сімвалізіруе Зіму.

І мы ў нашай размінцы адправімся па днях святкавання цудоўнага свята Масленіцы!

***1. 3. Заклічка (1)***

Свяці, свяці, сонейка!

Каб нам было цёпленька.

Сонейка, сонца,

Выгляні ў аконца.

Пасвяці нам трошку,

Дам табе гарошку!

***1. 4. Чыстагаворка***

Ма-ма-ма – а ў нас яшчэ зіма!

Ла-ла-ла - завіруха завяла.

Дзе-дзе-дзе – снег на вуліцы ідзе!

Зі-зі-зі – нас у саначках вазі!

Сы-сы-сы – памарозілі насы!

***1.5. Скарагаворка***

У маленькай Сані санкі едуць самі

***Фізмінутка***

Усе: На сасонцы – снег, снег!

А на горцы – смех, смех!

(гульні: “Катанне з горкі”, “Ручаёк”)

***1.6. Заклічка (2)***

Ідзі, ідзі , зіма, да Кракава!

Зноў ты прыйдзеш аднакава.

Ідзі, зіма, да Кіева –

Ты там лета пакінула!

Ідзі, зіма, да крыніцы -

Забірай рукавіцы!

***1.7. Моўная размінка***

Зіма-зімоўка замяла зямельку. (Ціха)

Зіма-зімоўка замяла зямельку. (Грамчэй)

Зіма-зімоўка замяла зямельку. (З усяе моцы)

***VI. Работа над тэмай урока***

***1. Прачытайце прыказку***

Шчыраму сэрцу і чужая болька баліць.

- Прачытайце яе шэптам. Гучна. З націскам на слове «чужая». Як разумееце яе сэнс?( Чалавек, у якога добрае, шчырае сэрца, ніколі не пакіне ў бядзе)

А вось пра гэты боль добра ведае беларускі пісьменнік Мікалай Ігнатавіч Янчанка.

***2. Знаёмства з біяграфіяй аўтара***

Янчанка Мікалай Ігнатавіч. Біяграфія.

Янчанка Мікола, нарадзіўся 22.06.1931 г. у вёсцы Забалацце Магілеўскага раёна Магілеўскай вобласці ў сям'і каваля.Скончыў гістарычны факультэт Магілеўскага педагагічнага інстытута. Настаўнічаў у Брожскай сярэдняй школе на Бабруйшчыне, у Дварэцкай сярэдняй школе, быў выхавацелем у Гарадзецкай школе-інтэрнаце Рагачоўскага раёна. Аўтар зборнікаў паэзіі «Разнотравье» (1971), «Кросны» (1980), «Жыцейка-жыта» (1990), кніжак апавяданняў для дзяцей «З людзьмі добра» (1973) і «Зраблю сонейка» (1978), «Жменька жалудоў» (1989), кніжкі-маляванкі «Лета ў серванце» (1981) і зборніка вершаў «Залаты вулей» (1986). А вось з гэтымi кнігамі вы можаце пазнаёміцца ў нашай школьнай бібліятэцы. (дэманстрацыя кніг)

I сёння мы пазнаёмімся з яго апавяданнем «Плыві, рыбка» (с.69)

***3. Работа з тэкстам***

 Чытанне настаўнікам. Пытанне для ўспрымання:

- Ці падыходзіць прыказка да твора? Чаму? (Шчыры чалавек заўсёды прыйдзе на дапамогу, не пакіне чужы боль)

***4. Бюро даведак***

Перакаты – мелкаводныя ўчасткі ракі.

Шуфель – шырокая лапата.

Прагна – з вялікім жаданнем, з ахвотай, нецярпліва.

Карысна – полезно (рус)

Сякера – топор (рус)

***5. Чытанне вучнямі***

- Ці было ў тэксце яшчэ нешта незразумелае?

***VII. Замацаванне вывучанага***

***1.Тэст – апрос (плюс – мінус)***

Згодны – ставіце +, не згодны - -

Прыйшла вясна?

Рэкі закавала?

Дзядулю гэта непакоіла?

Без паветра пад лёдам рыба радуецца?

Трэба ёй дапамагчы?

Яны ўзялі гармонік і шуфель?

Лёнька расчышчаў ад снегу невялікія пляцоўкі, а дзядуля прасякаў там “акенцы”?

І адразу ж сюды збіралася рыба?

Да вечара яны прасеклі дваццаць акенцаў?

Дадому ішлі сумныя?

***(узаемаправерка) (-, +, +, -, +, -, +, +, -, -)***

* Як адказалі на апошняе пытанне? Чаму дзядуля з Лёнькам ішлі радасныя?

Хто справіўся з тэстам без памылак? 1 памылка? Больш?

***2. Пытанні***

* Якія акенцы і чаму высякалі дзед з унукам?
* Як рыбкі паводзілі сябе, калі адкрываліся акенцы? Прачытайце.
* Чаму радаваліся дзядуля і Лёнька?. Прачытайце.
* Разгледзьце малюнак у падручніку і падбярыце да яго ўрывак з тэксту. Прачытайце.

- Паспрабуйце пераказаць гэты ўрывак блізка да тэксту.

***VIII. Падвядзенне вынікаў урока***

- Назавіце твор, які мы вывучалі на ўроку.

 - Хто напісаў яго?

 - Што зацікавіла вас на ўроку?

***IX. Дамашняе заданне***

 Дома падрыхтуеце выразнае чытанне апавядання.

Можна пераказаць тэкст, намаляваць да яго малюнкі.

***X. Рэфлексія***

Як вы думаеце, ці засталіся задаволеныя рыбкі? Чаму? А вы задаволены? Чаму?

А каб не давялося больш рыбкам сумаваць, а нам клапаціцца пра іх бяспеку, давайце прымацуем нашых папяровых рыбак да дошкі і пажадаем ім шчаслівага пуці. Усе разам: ПЛЫВІ, РЫБКА!

***Літаратура***

1. Кучынская, С.І. Займальны матэрыял па літаратурным чытанні. 2-4 класы/ С.І.Кучынская, А.С.Казлоўская. – Мазыр: Содействие, 2012. - 104 с.

2. Вольскі, А. В. Літаратурнае чытанне: падручнік для 2 кл. устаноў агул.сярэд.адукацыі з рус.мовай навучання / А.В.Вольскі, І.А.Гімпель. Мінск: НІА, 2012

3. Рэсурсы інтэрнэта:https://ya.ry